Resolució 306/2018, de 30 d'octubre
Administración: Ajuntament de Sant Hipòlit de Voltregà
Accés a les factures emeses per l'Ajuntament per pagar els serveis d'un arquitecte.
L'omissió de dades personals redundants o excessives en les factures (domicili, correu electrònic, número de compte corrent) és adequada i ajustada a dret, i per tant, cal desestimar novament la reclamació d'accedir-hi.
La persona reclamant ha plantejat reiteradament davant d'aquesta Comissió la reclamació d'accedir a factures sense dissociació de dades personals, desoint el criteri i els fonaments jurídics de les Resolucions d'aquesta Comissió que ja li havien desestimat aquesta pretensió.
Reclamació contra accés parcial.
Números d'expedients de les reclamacions: 241/2018 i 242/2018 (acumulades)
Sentit de la resolució: Desestimació
Aquesta identitat substancial es produeix clarament en el cas de les Reclamacions objecte de Resolució, ja que hi ha una identitat de parts i un mateix sentit de Resolució.
En relació amb la Reclamació 241/2018, que té per objecte conèixer el número de compte bancari on l'Ajuntament ingressa els pagaments derivats de les factures de l'arquitecte XXX, l'APDCAT és contundent al considerar que no seria adequat a la legislació de protecció de dades.
En general, recorda que " des del punt de vista del dret a la protecció de dades, es considera que s'hauria de facilitar aquella informació personal inclosa en les factures que resulti imprescindible per assolir aquest objectiu de control de l'adequació de l'Administració en matèria d'execució del contracte i, en definitiva, de control de la despesa pública, com ara la identitat del professional (nom i cognoms), així com la quantia cobrada en relació amb els treballs especificats.
Ara bé, altre tipus d'informació personal que hi pogués constar, com el NIF, el telèfon, el domicili, l'adreça electrònica o les dades bancàries, no resultaria justificat facilitar-les, en no ser estrictament necessàries per a tal fi.
Aquesta conseqüència de l'aplicació del principi de minimització de dades previst a l'article 4 l'LOPD, a què s'ha d'ajustar qualsevol tractament de dades, inclosos aquells que es deriven del compliment de les previsions establertes a legislació en matèria de transparència.
Per aquest motiu, no sembla justificat, amb caràcter general, l'accés a la dada relativa al número de compte corrent que consti en les factures expedides per l'arquitecte i on l'Ajuntament hagi efectuat el pagament corresponent als serveis prestats per aquest professional."
L'APDCAT té en compte que, "per la justificació de la part reclamant, la finalitat pretesa per l'entitat amb l'accés sol·licitat aniria més enllà de la finalitat de control de l'actuació de l'administració a que s'ha fet referència i se centraria més aviat en la demostració o la comprovació d'un suposat incompliment del règim d'incompatibilitats de l'arquitecte municipal o, inclús, d'actuacions que podrien resultar ésser constitutives d'algun il·lícit penal per part d'aquest treballador.
Sens perjudici que la dada relativa al número de compte corrent pogués resultar rellevant als efectes d'establir la suposada relació professional entre ambdós arquitectes, cal tenir present que la investigació de possibles actuacions de corrupció que afectin els interessos generals o la gestió de fons públics, com ara un possible conflicte d'interès i/o l'incompliment del deure d'abstenció i de la normativa d'incompatibilitats, i que pugin ésser susceptibles de sanció administrativa o penal, correspon a les autoritats administratives corresponents, al Ministeri Fiscal o a l'autoritat judicial.
Són aquestes les que, en el si de la investigació corresponent, han de poder accedir a aquella informació personal de què disposi l'Ajuntament que els resulti pertinent i necessària per a l'exercici de les seves funcions ".
Per tant, coincidint amb les valoracions de l'APDCAT i considerant desproporcionat l'accés a les dades personals relatives al compte bancari on s'ingressen els pagaments (informació aquesta que ni tan sols constitueix un element obligatori de les factures), cal desestimar-ne l'accés.
En relació amb la Reclamació 242/20018, que es concretaria en l'accés ple i sense ocultació de cap dada personal de les factures de l'arquitecte XXX, cal reiterar el que ja s'ha argumentat vàries vegades a la persona reclamant i s'ha establert amb tota claredat per aquesta Comissió, l'APDCAT i el propi Ajuntament.
Efectivament, el FJ 2 de la Resolució 361/2017, que desestimava la Reclamació 392/2017, presentada per la mateixa persona reclamant pel mateix objecte que ara torna a reclamar (accés sense cap omissió a les factures d'un altre arquitecte) ja s'expressava en els termes següents: " la Reclamació es presenta contra la limitació d'accés practicada a la documentació sol·licitada.
L'Ajuntament, doncs, no ha desestimat l'accés, ans al contrari, aquest accés ja s'ha produït amb caràcter previ a les reclamacions, però en la ponderació realitzada per l'Administració aquesta ha considerat adequat excloure determinades dades de caràcter personal que consten a la documentació de l'accés, emparant-se en la normativa de protecció de dades de caràcter personal.
La protecció de dades de caràcter personal pot eventualment impedir l'accés a informació pública, però pot també en altres casos cedir davant les exigències de la transparència i del dret d'accés.
Cal, per determinar-ho, aplicar les regles de ponderació establertes als articles 23 i 24 LTAIPBG i correspon fer-ho, en primera instància, a l'Administració.
En fer-ho, l'Administració haurà també de tenir en compte que la limitació de l'accés que pot resultar de la protecció de dades personals, com qualsevol altre dels límits previstos a l'article 21 LTAIPBG, ha de ser ponderada i aplicada d'acord amb llur finalitat, és a dir, que cal examinar cas per cas si la protecció del bé jurídic emparat pel límit ha de cedir per a la finalitat de la transparència, o no.
En el mateix sentit, l'article 4 de la Llei Orgànica 15/1999, de 13 de desembre, de protecció de dades de caràcter personal (LOPD) estableix el principi de qualitat de les dades, en aplicació del qual es requereix que la cessió de dades personals sigui necessària i proporcionada a la seva finalitat; aquesta finalitat, quan la cessió ve emparada legalment en les previsions de l'LTAIPBG, és principalment el retiment de comptes de l'Administració en la gestió de recursos públics.
D'acord amb l'exposat, resulta adequat i proporcionat desprotegir aquelles dades personals que resultin necessàries per a facilitar aquest control de l'acció pública, com ho són les dades bàsiques de les factures (nom del contractista, número de col·legiat, NIF) i permetre'n l'accés.
Per contra, aquelles altres dades personals innecessàries per aquesta finalitat, tant per ser irrellevants com per ser redundants (adreça electrònica o signatura, per exemple), han de ser protegides i excloses de l'accés, i és responsabilitat de l'Administració vetllar per mantenir aquesta protecció.
Considerant que l'objecte de la reclamació és l'accés a les dades personals que han estat eliminades i amb la finalitat de revisar l'adequació de la limitació a l'accés practicada per l'Ajuntament, la GAIP ha acarat la documentació lliurada a la persona reclamant amb l'original i ha comprovat que les dades eliminades són dades personals innecessàries i irrellevants per a la finalitat de l'accés, motiu pel qual confirma la ponderació i la limitació realitzada per l'Administració i desestima les Reclamacions 392/2017, 393/2017 i 394/2017 ".
En la mateixa línia, l'informe emès per l'APDCAT en relació amb la Reclamació 242/2018, reitera els pronunciaments que fa va fer l'Autoritat en el seu informe IAI 20/2017 en relació amb una altra reclamació presentada per la mateixa part reclamant contra el mateix ajuntament per denegació d'accés a les factures pagades a determinades empreses en el si d'expedients de contractació d'obres municipals, on ja va establir que " Les dades de caràcter personal només es poden recollir per ser tractades, així com sotmetre-les a aquest tractament, quan siguin adequades, pertinents i no excessives en relació amb l'àmbit i les finalitats determinades, explícites i legítimes per a les quals s'han obtingut.
Així d'acord amb els principis de finalitat i proporcionalitat caldria ometre prèviament, aquelles dades identificatives (com el NIF o el domicili) de les persones afectades, així com altres dades personals que, més enllà de la identificació de l'adjudicatari, hi pugin constar i siguin necessàries per assolir la finalitat de transparència perseguida", i reitera en aquest informe que "Així, des del punt de vista del dret a la protecció de dades, es considera que s'hauria de facilitar l'accés a aquella informació personal inclosa en les factures que resulti imprescindible per assolir aquest objectiu de control de la despesa pública, com ara la identitat del professional (nom i cognoms), així com els imports cobrats en relació amb l'objecte del contracte i els treballs especificats.
Ara bé, prèviament a l'accés caldria ometre aquelles dades que hi puguin constar i siguin innecessàries per assolir la finalitat de transparència perseguida (per exemple, NIF, telèfon, domicili, correu electrònic o el número de compte corrent de les persones afectades).
Tot això sens perjudici de les consideracions que respecte del núm. de compte corrent, i la possibilitat d'accés parcial es fan en l'informe IAI 32/2018 emès en aquesta mateixa data per aquesta Autoritat respecte de les mateixes parts afectades", concloent que: " La normativa de protecció de dades de caràcter personal no impedeix l'accés a les factures que han estat sol·licitades per la persona reclamant, sens perjudici d'ometre prèviament a l'accés, aquelles dades identificatives com el NIF, el telèfon, el domicili, el correu electrònic o el núm. de compte corrent de les persones afectades, així com altres dades personals que, més enllà de la identificació de l'adjudicatari, hi puguin constar i siguin constar i siguin innecessàries per assolir la finalitat de transparència perseguida ".
Queda clar, doncs, pels posicionaments previs d'aquesta Comissió i de l'APDCAT, que l'omissió de dades personals redundants o excessives (domicili, correu electrònic, número de compte corrent) és adequada i ajustada a dret, i per tant, cal desestimar novament la reclamació d'accedir-hi.
Del FJ anterior es desprèn que la persona reclamant ha plantejat reiteradament davant d'aquesta Comissió la reclamació d'accedir a factures sense dissociació de dades personals, desoint el criteri i els fonaments jurídics de les Resolucions d'aquesta Comissió que ja li havien desestimat aquesta pretensió.
Es desprèn igualment de la documentació tramesa per la persona reclamant una manca de cura i de zel en la selecció de la documentació pertinent a la reclamació –confusió aquesta que és una constant en els procediments que ha tramitat anteriorment davant d'aquesta Comissió- barrejant amb els antecedents de la sol·licitud que reclama altres sol·licituds i escrits que res hi tenen a veure i que dificulten molt el treball d'aquesta Comissió.
Finalment, es constata de la documentació que ha tramès la persona reclamant una exigència cap a l'Administració per consultar la mateixa documentació en diverses i successives ocasions, emparant-se en el fet d'haver resultat estimat l'accés per aquesta Comissió.
En aquest sentit, cal dir que l'exercici del dret d'accés ha de ser equilibrat i ponderat amb la càrrega que suposa per a l'Administració, i tan deplorable és que l'Administració l'obstaculitzi o dificulti l'accés a informació pública per no destinar-hi prou recursos humans a la seva atenció, com que el personal de les Administracions quedi monopolitzat per l'interès personal (que no privat) d'una sola persona o entitat.
Per tant, tot i que no es pot denegar el dret d'accés en atenció únicament al volum de sol·licituds presentades per la mateixa persona, si que li és exigible que l'exerceixi amb responsabilitat i diligència, causant el menor destorb possible en el funcionament ordinari dels serveis municipals, de manera que optimitzi l'eficàcia de la consulta de la documentació i eviti consultes successives de la mateixa informació.
D'acord amb l'exposat, es requereix a la persona reclamant a no iniciar nous procediments sobre qüestions en relació amb les quals ja s'ha pronunciat aquesta Comissió, com l'accés a les factures sense omissió de dades personals, i a exercir amb eficàcia i responsabilitat el dret d'accés que li hagi estat reconegut, considerant que les Resolucions que estimen l'accés no poden ser usades com un xec en blanc que validi permanentment la consulta successiva de la mateixa informació.
Sobre la base dels antecedents i fonaments jurídics exposats, el Ple de la GAIP, en la sessió de 30 d'octubre de 2018, resol per unanimitat: